Ann Fenech, li qed tħossha responsabbli għall-falliment fl-iskema ċedoli, kienet il-persuna li sabet il-finanzjament li permezz tiegħu l-Partit Nazzjonalista ħallas lil Kasco Ltd iktar kmieni din il-ġimgħa. Wara snin ma jħallasx ta' servizzi li ngħata, il-Partit Nazzjonalista rċieva ittra legali u r-reazzjoni għaliha kien attakk permezz tal-ġurnali u l-Kap tal-Partit Nazzjonalista fuq min kien qed jagħmel talba leġittima għal flusu. Għall-Partit Nazzjonalista dan kien attakk fuq id-demokrazija. Iżda, l-ikbar diffikultà li kellu kien li ried juri li għandu biex iħallas meta fil-fatt ma kellux u l-problema solvietha temporanjament Ann Fenech. Skont imkejjen fil-Partit Nazzjonalista li s-soltu jkunu mgħarrfa sew, kienet hi li sabet il-fondi meħtieġa. Saħansitra hemm min isostni li dawn kienu minn tagħha. Imbagħad, il-Ħamis saret il-kampanja ġbir ta' fondi biex Ann Fenech, jew mnejn ġabet il-flus, setgħu jitħallsu lura. Intant, it-Tnejn, il-Partit Nazzjonalista, bagħat iċ-ċekk Kastilja biex spiċċa reġa' ntbagħat lura d-Dar Ċentrali, bl-uffiċċju tal-Prim Ministru jgħid li ntbagħat f'post ħażin. Iċ-ċekk kellu jintbagħat Bulebel fejn il-kumpanija Kasco Ltd, li magħha l-Partit Nazzjonalista kellu dejn ta' €121,000, għandha l-uffiċini tagħha. Rappreżentanti tal-Uffiċċju tal-Prim Ministru, b'mod ġentili, qalu lill-messaġġier li kien qed iwassal l-ittra fl-indirizz żbaljat minħabba li dak huwa l-Uffiċċju tal-Prim Ministru u mhux l-indirizz indikat fuq l-envelop. L-Uffiċċju tal-Prim Ministru informa lill-Kap tal-Oppożizzjoni illi huwa ma jirċivix korrispondenza f'isem terzi li magħhom il-Partit Nazzjonalista għandu relazzjoni kummerċjali.